Съдържание
Индекс 🔎︎

# Възможности на LibreOffice Writer

С LibreOffice Writer можете да проектирате и изготвяте текстови документи с графики, таблици и диаграми. Можете да записвате документите в разнообразни формати, включително стандартизирания формат OpenDocument (ODF), формата .doc на Microsoft Word или HTML. Освен това можете лесно да експортирате документа във формат PDF (Portable Document Format).

## Писане

LibreOffice Writer ви позволява да създавате както прости документи като бележки, факсове, писма, резюмета и циркулярни писма, така и дълги и сложни документи от много части, допълнени с библиографии, справочни таблици и азбучни указатели.

LibreOffice Writer включва и такива полезни инструменти като проверка на правописа, синонимен речник, автокорекция и сричкопренасяне, както и разнообразие от шаблони за почти всяко предназначение. Освен това чрез помощниците можете да създавате свои собствени шаблони.

## Оформление и структуриране

LibreOffice предлага широко разнообразие от настройки за оформяне на документи. Чрез прозореца „Стилове“ можете да създавате, прилагате и променяте стилове на абзаци, отделни знаци, рамки и страници. Навигаторът ви помага да преминавате бързо към всяка част на документа, позволява ви да го преглеждате във вид на план и следи обектите, които сте вмъкнали в него.

В текстовите документи можете да създавате различни указатели и таблици и да приспособявате структурата и външния им вид към собствените си нужди. Активните хипервръзки и показалците ви позволяват да преминавате направо към съответстващите елементи в текста.

## Предпечатна подготовка с LibreOffice Writer

LibreOffice Writer поддържа многобройни инструменти за предпечатна подготовка и рисуване, улесняващи създаването на професионално оформени документи като брошури, информационни бюлетини и покани. Можете да форматирате документи с много колони, рамки, графики, таблици и други обекти.

## Изчисления

В текстовите документи на LibreOffice е интегрирана функция за изчисляване, която ви помага да задавате сложни изчисления или логически връзки. Можете лесно да създадете таблица в текстов документ, с чиято помощ да извършвате изчисления.

## Рисуване

С инструментите за рисуване на LibreOffice Writer можете да създавате рисунки, графики, легенди и други графични обекти директно в текстовия документ.

## Вмъкване на графики

В текстовите документи могат да се вмъкват картини с различни формати, включително графики във формат JPG или GIF. Освен това Галерията предлага колекция от готови графики, а с Fontwork можете да създавате впечатляващи декоративни текстове.

## Гъвкав интерфейс на приложението

Интерфейсът на програмата е замислен така, че да можете да го конфигурирате според вашите предпочитания, включително да персонализирате иконите и менютата. Някои от прозорците й, например „Стилове“ и „Навигатор“, могат да се позиционират като плаващи прозорци където и да е на екрана. Също така можете да закачвате някои прозорци по ръба на работната площ.

## Плъзгане и пускане

Възможността за плъзгане и пускане позволява бърза и ефикасна работа с текстови документи в LibreOffice. Например, можете да плъзгате графики от Галерията или други обекти от едно място на друго в същия документ или между различни отворени документи на LibreOffice.

## Функции на помощта

Можете да използвате помощната система като подробен справочник за приложенията от LibreOffice, включващ упътвания за изпълнението както на елементарни, така и на сложни задачи.